સરકાર જો પેટ્રોલને લકઝરી આઇટમ ગણતું હોય તો ભલે તેના ભાવ વધે પરંતુ જીવન સાથે સંકળાયેલી ચીજ એ ડીઝલ છે. સરકારે ડીઝલના ભાવને નિયંત્રણમાં લાવવા પ્રયાસ કરવો પડશે કારણ કે લોકસભાની ચૂંટણી આવતા સુધીમાં તો પેટ્રોલિટમ પેદાશોના ભાવમાં એટલો મોટો ભડકો થવાનો છે કે લોકો ત્રાહિમામ પોકારી ઉઠશે, જેનાં ફળ ભાજપને 2019ની ચૂંટણીમાં ભોગવવાના રહેશે. સરકાર લોકો માટે કામ કરે છે તો ચૂંટણી સમયે જ પેટ્રોલિયમ પેદાશો પર કેમ એક્સાઇઝ ઘટાડે છે. ચૂંટણી પૂર્ણ થયા પછી ઘટાડેલી એક્સાઇઝ ફરી પાછી વધારી દે છે. લોકો વધુ સમજું થઇ ગયા છે તે શાસકોએ સમજી શકવાની જરૂર છે. સરકાર ડીઝલના ભાવમાં વધારો કરીને શું સિદ્ધ કરવા માગે છે સમજાતું નથી. એક સમય હતો ત્યારે પેટ્રોલનો ભાવ 40 રૂપિયા હતો ત્યારે ડીઝલ 25 રૂપિયે મળતું હતું. બન્ને ભાવ વચ્ચે 15 રૂપિયાનો ફરક હતો. આજે પેટ્રોલ 73 રૂપિયે છે તો ડીઝલ 70 રૂપિયે મળે છે. બે થી ત્રણ રૂપિયાનો ભાવ મધ્યમવર્ગને દઝાડી રહ્યો છે. ટ્રાન્સપોર્ટેશન મોંઘુ થયું છે પરિણામે સામાન્ય જનતા પરેશાન છે. બન્ને ચીજોના ભાવમાં 15 થી 20 રૂપિયાનો ભાવફેર હોવો જોઇએ, કારણ કે ડીઝલ એ એસેન્સિયલ ચીજ છે.